Mae AS Ceidwadol wedi cael dedfryd o wasanaeth cymunedol a dirwy o £1,500 am hawlio treuliau ffug.

Mae posibilrwydd y gallai nawr wynebu isetholiad pe bai digon o bobl yn ei etholaeth yn arwyddo deiseb yn galw am hynny.

Wedi'r ddedfryd, dywedodd ei fod yn "ymddiheuro yn ddiamod" am yr hyn a wnaeth.

'Sioc'

Yn ogystal â'r ddirwy, bydd yn rhaid i'r AS dalu costau'r achos, a bydd yn rhaid iddo gwblhau 50 awr o waith cymunedol di-dâl o fewn 12 mis.

Wrth ddedfrydu dywedodd y barnwr, Mr Ustus Edis, fod yr AS wedi torri ymddiriedaeth y cyhoedd a bod hyn wedi ychwanegu at ddifrifoldeb y drosedd.

Ond ychwanegodd y barnwr fod ganddo "rywfaint o gydymdeimlad" am yr hyn oedd wedi digwydd a bod hwn hefyd "mewn categori wahanol iawn i'r sgandal treuliau ddegawd yn ôl".

Dywedodd Mr Davies mewn datganiad: "Rydw i'n derbyn dyfarniad y llys ac eisiau bachu ar y cyfle hwn i ymddiheuro yn ddiamod.

"Mae hyn wedi cael effaith gwirioneddol ar fy nheulu, fy staff ac arnaf fi... hoffwn symud ymlaen nawr a pharhau i wasanaethu pobl Brycheiniog a Maesyfed fel AS."

'Ymddiheuro yn ddiamod'

Clywodd ynadon ei fod wedi creu dwy anfoneb ffug, un am £450 a'r llall am £250. Fe wnaeth Davies ad-dalu £450, ac ni chafodd yr ail anfoneb am £250 ei hanfon.